Søsteren om Salmas død: – Har ikke fått rettferdighet
Kulsoom måtte fly fra Qatar til Bergen for å få snakke med norsk politi. Først da fikk bergenspolitiet fart på drapsetterforskningen.  Søndag skrev VG om Salma som ble funnet død hjemme i huset sitt i Bergen i 2017. Tre timer etter at hun ble funnet, friga politiet åstedet til Salmas ektemann. Da hun fikk høre om storesøsterens død, mente Ume Kulsoom Shariff at hun satt på avgjørende informasjon som politiet i Bergen måtte få vite om: Salma ønsket å skille seg. Salma mente at maten ektemannen serverte henne smakte bittert. Og Salmas ektemann hadde selv fortalt at han nylig hadde økt konas livsforsikring til 3 millioner kroner. Kulsoom jobber til daglig som journalist i den internasjonale TV-kanalen Al-Jazeera English News med kontorer i Qatar. Via sin svenske ektemann kontaktet hun norsk politi. Men politiet ringte henne aldri tilbake. Tidlig på morgenen lørdag 29. april 2017 sto Kulsoom derfor på trappen til politihuset i Bergen. Hun og ektemannen hadde kort tid i forveien landet i Norge etter å ha fløyet inn fra den persiske gulf. Da hadde det gått fire dager siden Salma døde. – Jeg tror dessverre ikke politiet hadde kommet noen vei om det ikke var for at jeg møtte personlig opp, sier Kulsoom i en videosamtale med VG i dag. Etter at Kulsoom fikk snakke med politiet, gikk drapsalarmen i Bergen. Men da var åstedet allerede frigitt og obduksjonen av Salma utført. Salmas ektemann ble senere siktet og tiltalt for drap.  Saken ble i 2018 henlagt fordi sakkyndige ikke kunne slå fast hva som var dødsårsaken: – Hun kan ha dødd uten at noen har forårsaket hennes død, sier ektemannens advokat Reidar Steinsvik. – Statsadvokaten og Riksadvokaten har henlagt saken med nevnte begrunnelse og derfor anses den som var tiltalt som uskyldig.  Tar opp norsk politiskandale Ume Kulsoom Shariff (43) sier til VG at hun hele veien har nærmet seg søsterens dødsfall som en journalist. Hun er lite imponert over bergenspolitiet. – Jeg tror ikke de kan ha lært så veldig mye etter den saken med hun jenta som ble funnet hengt, sier Kulsoom til VG. Hun viser til Monika-saken fra 2011, der politiet i Bergen henla drapet på en åtte år gammel jente som selvmord. Etter varslinger og oppvask, ble det opprettet ny etterforskning og en drapsmann ble dømt. Den indiske journalisten er opplest på bergensk kriminalhistorie, etter at hun på sjuende året kjemper for rettferdighet for sin avdøde søster. – De jobber fortsatt med nye metoder for å løse saken om Isdals-kvinnen, hvordan kan da saken med min søster stå uløst? spør hun. Kulsoom mener politiet gjorde flere feil i de viktige første dagene av etterforskningen. – Skal aldri glemme det øyeblikket Søndag skrev VG at rettsmedisiner Stine Kristoffersen mener obduksjonen ikke ble så grundig som den ville vært, dersom politiet hadde gitt signaler om at det var noe mistenkelig rundt dødsfallet. Kulsoom og hennes ektemann som er lege, snakket direkte med rettsmedisineren dagen etter obduksjonen. – Jeg ville vite hvordan Salma døde. Vi måtte være varsomme, fordi Salmas ektemann også var med i samtalen. På dette tidspunktet var mistanken vår mot ham blitt sterkere og sterkere, sier Kulsoom. Stine Kristoffersen svarte på Kulsooms detaljerte spørsmål. Hun forklarte hva som ligger bak begrepet akutt arytmi, som ble pekt på som sannsynlig dødsårsak. – Jeg ville vite om hjertestansen til søsteren min kunne være forårsaket av ytre omstendigheter, sier Kulsoom. Rettsmedisineren forklarte da at Salma kunne ha hatt pustebesvær som følge av trykk mot halsen. – Jeg skal aldri glemme det øyeblikket. Vi sto der alle sammen. Mannen min klemte meg hardt i hånden da vi hørte «din søster strevde med å få puste», forteller Kulsoom. VG har snakket med Stine Kristoffersen som bekrefter at hun hadde denne samtalen med Kulsoom. – Uskyldig og henlagt  Salmas ektemann har hele veien nektet for at han har hatt noe med Salmas død å gjøre. Han har ikke svart på VGs gjentatte henvendelser om saken. I desember skal den sivile rettssaken mot Salmas ektemann opp i Bergen tingrett. Familien til Salma saksøker ham for å ha drept sin indiske kone. Rettssaken har allerede vært utsatt flere ganger. Kulsoom er oppgitt på norsk rettsvesen fordi hun mener det har vært for lett for søsterens ektemann å slippe unna sivilsaken. – Det er hjerteskjærende at vi som etterlatte etter Salma må kjempe for hennes rettferdighet. At Norge, som et så ressurssterkt land, ikke klarte å komme til en ordentlig konklusjon i denne saken, er uforståelig, sier søsteren. Kulsoom mener det var tilstrekkelig bevis for å gå til rettssak.  – Det som hindret det, var en svak og altfor forsiktig offentlig påtalemyndighet, mener hun. VG har spurt Vest politidistrikt hvorfor de ikke ringte Kulsoom tilbake - og hvilke konsekvenser det har fått for den videre etterforskningen av Salmas dødsfall. Dette har politiet ikke ønsket å svare på.  Politiet henviser alle spørsmål til statsadvokat Eirik Stolt-Nielsen. Han skriver i en e-post: – I denne saken oppsto det tvil på et grunnleggende spørsmål, nemlig om avdøde var drept eller døde naturlig. Det ble ikke ansett som mulig å føre bevis for skyld.
Ume Kulsoom Shariff (43) sammenligner etterforskning av søsterens død i 2017 med Bergens største politiskandale – Monika-saken. På tross av at hun kontaktet politiet med viktige opplysninger, ble Kulsoom ikke ringt tilbake. Drapsetterforskningen fikk først fart etter at Kulsoom møtte personlig opp i Bergen. Ektemannen til Salma ble tiltalt for drap, men nekter straffskyld. Saken ble henlagt på grunn av uklar dødsårsak.